Title: กฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ (ฉบับที่ 9)พ.ศ. 2561

กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ
(ฉบับที่ ๙)
พ.ศ. ๒๕๖๑[๑]

อาศัยอำนาจตามความในมาตรา
๕ วรรคหนึ่ง และมาตรา ๑๐ วรรคสอง แห่งพระราชบัญญัติตำรวจแห่งชาติ พ.ศ. ๒๕๔๗
นายกรัฐมนตรีออกกฎกระทรวงไว้ ดังต่อไปนี้

ข้อ
๑  ให้ยกเลิกความใน (๘) ของ (ข) ของ
(๑๓) ในข้อ ๒ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(๘) กองกำกับการสนับสนุน

ข้อ
๒  ให้เพิ่มความต่อไปนี้เป็น (ฐ) ของ
(๑๓) ของข้อ ๒ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ฐ) กองบังคับการถวายความปลอดภัยและปฏิบัติการพิเศษ ประกอบด้วย
(๑) ฝ่ายอำนวยการ
(๒) - (๗) กองกำกับการถวายความปลอดภัย ๑ - ๖
(๘) กองกำกับการวิเคราะห์ข่าวและเครื่องมือพิเศษ
(๙) กองกำกับการปฏิบัติการพิเศษ
(๑๐) กองกำกับการสายตรวจถวายความปลอดภัย

ข้อ
๓  ให้เพิ่มความต่อไปนี้เป็น (ฐ) ของ
(๑๒) ของ ๒. กองบัญชาการ ในข้อ ๓ แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ฐ) กองบังคับการถวายความปลอดภัยและปฏิบัติการพิเศษ มีอำนาจหน้าที่
ดังต่อไปนี้
๑)
ถวายความปลอดภัยสำหรับองค์พระมหากษัตริย์ พระราชินี พระรัชทายาท พระบรมวงศานุวงศ์ตั้งแต่ชั้นพระองค์เจ้าขึ้นไป
ผู้สำเร็จราชการแทนพระองค์ ผู้แทนพระองค์ซึ่งเป็นพระบรมวงศานุวงศ์ตั้งแต่ชั้นพระองค์เจ้าขึ้นไป
และบุคคลที่ทรงพระกรุณาโปรดเกล้าฯ รับเป็นพระราชอาคันตุกะ
๒)
ดำเนินการเกี่ยวกับการรักษาความปลอดภัยและการถวายพระเกียรติต่อพระองค์หรือบุคคลที่ต้องมีการถวายความปลอดภัย
การรักษาความปลอดภัยในขณะที่เสด็จไปหรือไปยังที่ใด รวมตลอดถึงการรักษาความปลอดภัยของยานพาหนะ
และสิ่งอื่นที่เกี่ยวข้อง
๓)
ปฏิบัติภารกิจตามพระราชประสงค์
๔)
ประสานการปฏิบัติกับส่วนราชการหรือหน่วยงานที่เกี่ยวข้องกับการถวายความปลอดภัย การตรวจพื้นที่เพื่อเตรียมการรับเสด็จ
ขบวนเสด็จ เส้นทางเสด็จ และที่หมายเสด็จ
๕)
ปฏิบัติงานตามประมวลกฎหมายวิธีพิจารณาความอาญาและกฎหมายอื่นอันเกี่ยวกับความผิดทางอาญา
๖)
ดำเนินการเกี่ยวกับงานด้านการข่าวของบุคคลหรือกลุ่มบุคคลที่มีพฤติการณ์เป็นภัยต่อความมั่นคงและองค์พระมหากษัตริย์
๗)
ปฏิบัติการทางยุทธวิธีและเครื่องมือพิเศษให้กับหน่วยปฏิบัติต่าง ๆ และสนับสนุนการปฏิบัติในการปราบปรามอาชญากรรมของกองบัญชาการตำรวจสอบสวนกลาง
๘)
ปฏิบัติงานด้านรถวิทยุสายตรวจมีหน้าที่ตรวจตรารักษาความสงบเรียบร้อยทั่วประเทศ งานสื่อสารและศูนย์วิทยุสนับสนุนการปฏิบัติงานของรถวิทยุสายตรวจ
งานรับแจ้งเหตุและเบาะแสทางโทรศัพท์และทางไปรษณีย์
๙)
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ข้อ
๔  บรรดากฎกระทรวง ระเบียบ ข้อกำหนด
ข้อบังคับ ประกาศ หรือคำสั่งในเรื่องใดที่มีอยู่ก่อนวันที่กฎกระทรวงนี้ใช้บังคับซึ่งอ้างถึงกองกำกับการปฏิบัติการพิเศษ
กองบังคับการปราบปราม กองบัญชาการตำรวจสอบสวนกลาง ให้ถือว่ากฎกระทรวง ระเบียบ ข้อกำหนด
ข้อบังคับ ประกาศ หรือคำสั่งในเรื่องนั้นอ้างถึงกองกำกับการสนับสนุน กองบังคับการปราบปราม
กองบัญชาการตำรวจสอบสวนกลางตามกฎกระทรวงนี้

ให้ไว้
ณ วันที่ ๒๓ กันยายน พ.ศ. ๒๕๖๑
พลเอก
ประยุทธ์  จันทร์โอชา
นายกรัฐมนตรี

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรจัดตั้งกองบังคับการถวายความปลอดภัยและปฏิบัติการพิเศษ
ในสังกัดกองบัญชาการตำรวจสอบสวนกลาง เพื่อรองรับภารกิจการถวายความปลอดภัยสำหรับองค์พระมหากษัตริย์
พระราชินี พระรัชทายาท พระบรมวงศานุวงศ์ตั้งแต่ชั้นพระองค์เจ้าขึ้นไป ผู้สำเร็จราชการแทนพระองค์
ผู้แทนพระองค์ซึ่งเป็นพระบรมวงศานุวงศ์ตั้งแต่ชั้นพระองค์เจ้าขึ้นไป
และบุคคลที่ทรงพระกรุณาโปรดเกล้าฯ รับเป็นพระราชอาคันตุกะ มีการบูรณาการร่วมกับส่วนราชการหรือหน่วยงานที่เกี่ยวข้องกับการถวายความปลอดภัยอย่างเป็นเอกภาพ
รวมทั้งเปลี่ยนชื่อกองกำกับการปฏิบัติการพิเศษ
ซึ่งเป็นส่วนราชการภายในกองบังคับการปราบปรามในสังกัดกองบัญชาการตำรวจสอบสวนกลาง
เป็นกองกำกับการสนับสนุน  ทั้งนี้
เพื่อให้สอดคล้องกับภารกิจและเหมาะสมกับสภาพของงานที่เปลี่ยนแปลงไปอันจะทำให้การปฏิบัติภารกิจตามอำนาจหน้าที่มีประสิทธิภาพและประสิทธิผลยิ่งขึ้น
 จึงจำเป็นต้องออกกฎกระทรวงนี้

พรวิภา/จัดทำ
๑๗ มกราคม ๒๕๖๒

[๑] ราชกิจจานุเบกษา
เล่ม ๑๓๕/ตอนที่ ๗๗ ก/หน้า ๑/๑ ตุลาคม ๒๕๖๑